आप अपने प्रियतम के ख्यालों में खोए होते हैं और ये दिन कब आपकी टोह लेता हुआ चला जाता है..स्याह रातें तारों का साथ छोड़ कब सुबह में तब्दील हो जाती है.. क्या इनका हिसाब रख पाते हैं आप? ऐसे में रात कोयल से भी काली दिखे तो क्या आश्चर्य है? आसमां जमीं सब एक लगने लगें तो भी ताज्जुब नहीं । आपके दिल का मौसम तो वही रहता है भले सामने की फिजा कितनी बार अपना रंग बदल ले। हर पल, हर लमहे को अपनी यादों में सहेज कर रखना चाहते हैं आप। और कभी तो ऐसा लगता है कि मानों लमहों को गिनते-गिनते सदियाँ बीत गईं पर तनहाई दूर होने का नाम ही नहीं लेती। तो आइए सुनते हैं रेखा जी की आवाज़, गुलज़ार के शब्द और विशाल के संगीत संयोजन में इश्क की मीठी नमकीन चाशनी से सराबोर ये बेहद खूबसूरत नग्मा..